CELEX: C2007/247/60
Language: da
Date: 2007-10-20 00:00:00
Title: Sag T-318/07: Sag anlagt den 28. august 2007 — National Association of Licensed Opencast Operators mod Kommissionen

20.10.2007   
            
            
               DA
            
            
               Den Europæiske Unions Tidende
            
            
               C 247/36
            
         Sag anlagt den 28. august 2007 — National Association of Licensed Opencast Operators mod Kommissionen
   (Sag T-318/07)
   (2007/C 247/60)
   Processprog: engelsk
   Parter
   
      Sagsøger: The National Association of Licensed Opencast Operators (Chester-le-Street, Det Forenede Kongerige) (ved solicitor H. Bracegirdle, barristers M. Hoskins og C. West)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens beslutning af 18. juni 2007.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren nedlægger påstand om annullation af Kommissionens beslutning af 18. juni 2007 i sag COMP/35.821, hvorved Kommissionen ikke gav sagsøgeren medhold i en klage indgivet i 1990, ifølge hvilken medlemmerne af sagsøgerens organisation havde været ofre for prisdiskrimination, da priserne betalt af Central Electricity Generating Board (»CEGB«) mellem 1984 og 1990 for kul produceret af sagsøgerens medlemmer var lavere end de priser, som CEGB betalte for kul produceret af British Coal Corporation (»BCC«), uden at der forelå en objektiv begrundelse for denne forskelsbehandling.
   Kommissionen fastslog i den anfægtede beslutning, at der var en forskel i priserne, som CEGB betalte til sagsøgerens medlemmer, og priserne, som blev betalt til BCC, men anførte, at BCC og sagsøgerens medlemmer ikke leverede kul på sammenlignelige betingelser. CEGB var derfor berettiget til at betale en højere pris for det af BCC producerede kul med henblik på at sikre opfyldelsen af sin retlige forpligtelse til at levere den mængde elektricitet, der er behov for i Det Forenede Kongerige.
   Sagsøgeren gør til støtte for søgsmålet gældende, at Kommissionens konstatering af, at BCC og sagsøgerens medlemmer ikke leverede kul på sammenlignelige betingelser, ikke var underbygget af den dokumentation, som Kommissionen støttede sin beslutning på.
   Sagsøgeren anfører endvidere, at betaling af en højere pris for kul produceret af BCC må bedømmes som statsstøtte, som der ikke var foretaget underretning om, og som derfor må anses for ulovlig.
   Sagsøgeren gør dernæst gældende, at Kommissionens konklusioner er uforenelige med en tidligere kommissionsbeslutning fra 1991 angående den samme klage.
   For så vidt angår Kommissionens afslag på at give sagsøgeren medhold i klagen i relation til perioden fra 1984 til 1986 under henvisning til formaliteten og manglende fællesskabsinteresse, gør sagsøgeren følgende gældende:
   
               —
            
            
               Kommissionen konkluderede urigtigt, at den i henhold til EKSF-traktaten ikke længere har enekompetence til at træffe afgørelse om forekomsten af diskrimination i den nævnte periode.
            
         
               —
            
            
               Kommissionen konkluderede urigtigt, at sagsøgerens medlemmer kan gøre deres krav i relation til den pågældende periode gældende ved de nationale domstole, og
            
         
               —
            
            
               den forsinkede behandling af de spørgsmål, der er rejst i sagsøgerens klage fra 1990, er et resultat af forudgående retlige fejl begået af Kommissionen.